Entrevista a Ignasi Blanch, artista i il·lustrador

1. *"Big Parade. La Pocessó d’Hivern" és una exposició que estàs fent al Tinglado 2 del Moll de la Costa a Tarragona fins el proper 16 de febrer. És una exposició plena de color i personatges onírics. Què vols transmetre al públic amb aquesta obra tan personal i sincera?*

M’agrada que el públic visqui una experiència especial, plena de colors i es senti al mig de personatges d’un món imaginari molt positiu! Estic molt agraït i molt content amb aquesta oportunitat de poder oferir-ho a un espai tan gran i bonic!

Des del Port de Tarragona em van proposar fer una exposició gran a l’espai magnífic del Tinglado 2, just al Passeig Marítim. Em va semblar una gran idea oferir, més a més, una exposició retrospectiva des dels anys noranta a Berlín. A l’exposició "Big Parade. La Pocessó d’Hivern" es pot descobrir el meu itinerari artístic des de l’obra actual com il·lustrador i dibuixant amb obres originals realitzades a mà sobre paper, més un mural gegant creat expressament per a la mostra i també pintures i gravats de l’etapa de Berlín on es pot entendre d’on sorgeix el meu univers creatiu.

Em sembla una exposició molt completa, generosa i on em mostro sincer i molt transparent en la meva manera d’entendre l’art. M’agrada que els visitants a la mostra tinguin una experiència bonica, plena de sentit i que la recordin sempre. Des del Port de Tarragona m’han fet un gran obsequi i m’emociona molt mostrar la feina feta al llarg de tants anys i d’una manera tan espectacular! El text que acompanya a tota l’exposició és de l’escriptor i company Àngel Burgas i és una explicació sincera i molt poètica de la meva manera de treballar en l’art. El nom “Big Parade” és el títol del text de l’Àngel Burgas.

1. *La commemoració dels 35 anys de la caiguda del Mur de Berlín dona un context especial a l’exposició. De fet, vas ser l’únic representant de Catalunya i de l’estat Espanyol en el projecte internacional East Side Gallery sobre el Mur de Berlín. Com va influir aquell moment històric en la teva vida i carrera artística?*

Aquest projecte ha marcat el meu itinerari i sempre hi és present, però jo dibuixo cada dia i per a projectes diferents. Això és necessari per al meu treball i per a mantenir tot el que representa un itinerari artístic. No pensàvem que el projecte East Side Gallery duraria tan de temps, es tractava d’una idea artística de caràcter efímer i ja porta 34 anys a Berlín i és el tercer lloc amb més visitants de la ciutat alemanya. Per mi ha suposat tenir un vincle per sempre amb la ciutat i haver deixat petjada artística en un moment important de la història. Ser l’únic representant de Catalunya i de l’Estat espanyol m’ha ajudat a tenir un relat particular, haver viscut un moment artístic important i poder generar altres projectes vinculats amb la pintura mural, com “Humanitzem hospitals”, un projecte per a afavorir l’estada als hospitals dels més petits.

1. *Aquesta mostra també inclou obres de la teva etapa a Berlín. Com descriuria l’impacte d’aquella ciutat en el desenvolupament del teu estil artístic?*

Hi ha un abans i un després de l’estada a Berlín. Érem quatre amics que vam anar a viure a la ciutat alemanya, just recent acabada la carrera de Belles arts a la Universitat de Barcelona.

Berlín era una ciutat plena de cultura i de projectes artístics paral·lels als oficials. Galeries, exposicions col·lectives a espais alternatius, performances, clubs de música i això la caracteritzava per ser una ciutat referent per als joves i per als col·lectius de persones amb valors com el feminisme, antimilitarisme, LGBTIQ i altres...

A nivell artístic hi havia influències dels nous expressionistes alemanys com Rainer Fetting, George Baselitz, Anselm Kiefer i també de la transvanguardia italiana, com Mimmo Paladino, Clemente i Enzo Cucchi o de l’americà David Sale. També vaig conèixer l’obra de Gilbert and George, que m’agrada molt!

A nivell personal crec que em va quedar un gust per treballar en formats grans i amb tècniques tradicionals i tot fet a mà. També alguns trets d’aquests artistes referents en aquella etapa.

1. *El mural de gran format creat amb estudiants és una peça central de l’exposició. Com ha estat l’experiència de treballar amb les noves generacions d’artistes en aquest projecte?*

Vaig pensar en un projecte gegant, una desfilada on quedessin representats la majoria de personatges del meu univers recent... fades, animals vestits, peixos, mags, efebs, princeses, nans i gegants, gents de diversa edat, robots... Es tracta d’un mural de trenta metres per tres i mig d’alçada. Per a poder-lo acabar en cinc dies vaig comptar amb el suport de cinc joves alumnes de l’escola d’art i disseny de Tarragona i, puntualment, algunes alumnes d’il·lustració de l’escola de La Dona de Barcelona. Va ser una experiència extraordinària! Van ser molt respectuoses amb el projecte i van treballar molt i amb il·lusió per a poder tenir-ho acabat el dia de la inauguració. Estic molt agraït!

1. *En aquesta etapa de plenitud artística, què significa per a tu “reconnectar amb l’Ignasi de Berlín”? Què n’has redescobert?*

Tinc molts bons records i darrerament sento la necessitat de tornar a recuperar part d’aquella energia dels anys a Berlín. No sento enyorança però sento que hi ha alguna cosa d’aquell noi jove que va viure a Berlín que torna a estar molt present i m’agradaria saber-ho aprofitar en aquesta nova etapa. Potser he redescobert que tenia moltes il·lusions i ganes d’aprendre. Hi havia molta ingenuïtat i força al mateix temps i ho mostrava amb un treball sincer i honest. Ara també ho intento però potser tinc més condicionants.

1. *La Casa-Museu ‘Berlín’ a Roquetes és un nou projecte il·lusionant. Com t’ imagines aquest espai i què esperes aportar al territori i a la cultura catalana?*

És un somni que, poc a poc, s’ha fet real. Vaig pensar en un espai de trobades, un lloc on puguin sorgir idees d’esdeveniments culturals, exposicions, tallers d’art, presentacions de llibres, xerrades interessants sobre art, il·lustració, literatura i cultura en general. Com a persona compromesa amb la cultura m’agradaria aportar un espai referent de creació, un lloc on poder aprendre i on poder compartir inquietuds artístiques i amb persones de diferents edats. A veure...

1. *En l’àmbit de la il·lustració, quins referents o llibres han marcat més la teva trajectòria? Com influeixen encara en la teva obra actual?*

Sens dubte, Alícia al país de les Meravelles de L. Carroll ha estat i és un referent constant i al que acudeixo sempre. Fins i tot vam fer-ne una versió amb llibre il·lustrat, amb l’escriptor Àngel Burgas. Però de referents n’hi ha molts, com per exemple les pel·lícules de Disney, o els llibres il·lustrats de les il·lustradores Kitty Crowther, Jutta Bauer, Wolf Erlbruch, Carl Cneut, Beatrice Allemagna... entre molts d’altres. També recordo les publicacions de Bruguera amb la col·lecció “joyas literarias juveniles” que em feien sentir interès per grans clàssics de la literatura.

Actualment procuro estar atent al que passa al món en l’àmbit editorial i en la il·lustració, però procuro evolucionar sempre d’una manera lliure i des d’un treball personal i intens.

1. *Mirant enrere, què li diries al jove artista que va pintar al Mur de Berlín? Quins consells donaries als joves creadors que comencen ara?*

Al jove de Berlín li diria que tranquil, que tot ha anat bé i li agrairia el seu entusiasme i la força! Als joves actuals els aconsello treballar molt i dibuixar cada dia. Sobretot els aconsellaria que no perdessin la il·lusió i que no es deixessin influenciar per les modes. És important ser perseverant i valent!

1. *Finalment, tu sempre has tingut una relació especial amb el col·lectiu infermer, de fet has il·lustrat llibres i fet il·lustracions pel Col·legi d’Infermers de Tarragona. Per què aquest vincle especial amb les infermeres?*

Conec, entenc i respecto absolutament la feina del col·lectiu infermer. He hagut de necessitar la seva ajuda en diverses ocasions i per a atendre a persones molt estimades. Valoro la seva formació, la seva atenció professional i actitud generosa en moments de manca de salut.

A part, he pogut crear algunes il·lustracions per a commemoracions diferents del col·lectiu i sempre m’he sentit molt ben acollit i estic agraït que les meves il·lustracions puguin aportar una imatge sincera i acompanyar, en suports diversos, la seva tasca. He dibuixat per a cartells, llibres i també per al projecte “Humanitzem hospitals” a hospitals de països diferents. Em sento molt content i agraït!